陈著
次韵张子华九日长诗
君家脉寿张，文气雄一乡。
顾我不自武，穷于冻履常。
异盼独见嗜，古道无炎凉。
忆昨夏季望，南风溪山香。
渠渠飞帖盟，伫我高峰行。
漓俗非所捉，此味如和羹。
寿我醴蘸甲，饫我熬屑姜。
别来坐成久，感激时拊床。
我耄君亦老，无预世短长。
向来尘埃迹，如云风扫将。
箪瓢足不足，听天自斟量。
秋无宋玉悲，春无少陵伤。
逢迎但歌笑，傲睨剧戏场。
不然徒自苦，平地皆羊肠。
加于人数等，衰劣如何当。